KOMISIJOS SPRENDIMAS
2005 m. birželio 9 d.
numatantis laikinąją prekybą tam tikromis Pisum sativum, Vicia faba ir Linum usitatissimum rūšių sėklomis, neatitinkančiomis Tarybos direktyvų 66/401/EEB ar 2002/57/EB reikalavimų
(pranešta dokumentu Nr. C(2005) 1692)
(Tekstas svarbus EEE)
(2005/435/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. birželio 14 d. Tarybos direktyvą 66/401/EEB dėl prekybos pašarinių augalų sėkla (1), ypač į jos 17 straipsnio 1 dalį,
atsižvelgdama į 2002 m. birželio 13 d. Tarybos direktyvą 2002/57/EB dėl prekybos aliejinių ir pluoštinių augalų sėkla (2), ypač į jos 21 straipsnio 1 dalį,
kadangi:
(1)
Suomijoje turimų sėjamųjų žirnių (Pisum sativa), pašarinių pupų (Vicia faba) ir sėmeninių linų (Linum usitatissimum) sėklų, tinkamų šalies klimato sąlygoms ir atitinkančių Direktyvose 66/401/EEB ar 2002/57/EB nustatytus daigumo reikalavimus, kiekio nepakanka, ir todėl jis negali patenkinti šios valstybės narės poreikių.
(2)
Kitos valstybės narės ar trečiosios šalys negali pateikti pakankamo visus Direktyvose 66/401/EEB ar 2002/57/EB nustatytus reikalavimus atitinkančių šių rūšių sėklų kiekio.
(3)
Dėl šios priežasties iki 2005 m. gegužės 31 d. Suomijai turėtų būti suteiktas leidimas leisti prekiauti šių rūšių sėklomis laikantis ne tokių griežtų reikalavimų.
(4)
Be to, kitoms valstybėms narėms, neatsižvelgiant į tai, ar sėklos buvo išaugintos valstybėje narėje, ar trečiojoje šalyje, kuriai taikomas 2002 m. gruodžio 16 d. Tarybos sprendimas 2003/17/EB dėl sėklinių augalų aprobavimo, atliekamo trečiosiose šalyse, lygiavertiškumo ir dėl trečiosiose šalyse užaugintos sėklos lygiavertiškumo (3), kurios gali tiekti Suomijai tų rūšių sėklas, turėtų būti leista prekiauti tokiomis sėklomis.
(5)
Tikslinga, kad Suomija veiktų kaip koordinatorė, siekiant užtikrinti, kad šiuo sprendimu leidžiamas bendras sėklos kiekis neviršytų didžiausio šiame sprendime numatyto kiekio.
(6)
Šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos ir dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Iki 2005 m. gegužės 31 d. Bendrijoje leidžiama prekiauti sėjamųjų žirnių (Pisum sativa) ir pašarinių pupų (Vicia faba) sėklomis, kurios neatitinka Direktyvoje 66/401/EEB nustatytų minimalių daigumo reikalavimų, vadovaujantis šio sprendimo priede nustatytais reikalavimais ir tokiomis sąlygomis:
a)
daigumas turi būti ne mažesnis, nei nurodyta šio sprendimo priede;
b)
oficialiame ženklinime turi būti nurodomas daigumas, patvirtintas oficialiu pagal Direktyvos 66/401/EEB 2 straipsnio 1 dalies Ca punkto d papunktį ir 2 straipsnio 1 dalies Cb punkto d papunktį atliktu tyrimu;
c)
sėkla pirmą kartą turi būti pateikta į rinką, laikantis šio sprendimo 3 straipsnio reikalavimų.
2 straipsnis
Iki 2005 m. gegužės 31 d. Bendrijoje leidžiama prekiauti sėmeninių linų (Linum usitatissimum) sėklomis, kurios neatitinka Direktyvoje 2002/57/EB nustatytų minimalių daigumo reikalavimų, vadovaujantis šio sprendimo priede nustatytais reikalavimais ir tokiomis sąlygomis:
a)
daigumas turi būti ne mažesnis, nei nurodyta šio sprendimo priede;
b)
oficialiame ženklinime turi būti nurodomas daigumas, patvirtintas oficialiu pagal Direktyvos 2002/57/EB 2 straipsnio 1 dalies f punkto iv papunktį ir 2 straipsnio 1 dalies g punkto iv papunktį atliktu tyrimu;
c)
sėkla pirmą kartą turi būti pateikta į rinką, laikantis šio sprendimo 3 straipsnio reikalavimų.
3 straipsnis
Visi tiekėjai, norintys prekiauti 1 ir 2 straipsniuose minimomis sėklomis, prašo valstybės narės, kurioje jie yra įsisteigę ar į kurią jie importuoja, leidimo.
Atitinkama valstybė narė tiekėjui išduoda leidimą pateikti tas sėklas į rinką, nebent:
a)
yra pakankamai įrodymų, leidžiančių abejoti, ar tiekėjas gali pateikti į rinką tokį kiekį sėklų, kokį pateikti jis prašė leidimo, arba
b)
bendras kiekis, kuriuo būtų leista prekiauti, taikant leidžiančią nukrypti nuostatą, viršytų priede nurodytą didžiausią kiekį.
4 straipsnis
Valstybės narės teikia viena kitai administracinę pagalbą taikant šį sprendimą.
Taikant 1 ir 2 straipsnius, Suomija veikia kaip koordinatorė, siekdama užtikrinti, kad sėklų kiekis, kuriuo leidžiama prekiauti, neviršytų priede nurodyto didžiausio kiekio.
Bet kuri 3 straipsnyje nurodytą prašymą gavusi valstybė narė nedelsdama praneša koordinuojančiai valstybei narei apie prašyme nurodytą kiekį. Koordinuojanti valstybė narė tuoj pat informuoja pranešančiąją valstybę narę apie tai, ar suteikus leidimą nebus viršytas didžiausias kiekis.
5 straipsnis
Valstybės narės nedelsdamos praneša Komisijai ir kitoms valstybėms narėms apie kiekius, kuriais jos leidžia prekiauti pagal šį sprendimą.
6 straipsnis
Šis sprendimas yra skirtas valstybėms narėms.
Priimta Briuselyje, 2005 m. birželio 9 d.